
A takarmányok fitáz-aktivitásának hatása a foszfor és kalcium emészthetőségére, kalászos gabona alapú takarmánykeverék etetésekor szoptató kocákban

Szoptatókocákkal beállított kísérletünk során arra kerestünk választ, hogy a Trichoderma reesei (TRR) által termelt fitáz különböző dózisai miként befolyásolják a foszfor és kalcium emészthetőségét búza-árpa-szójadara (I. kísérlet)- illetve kukorica-szójadara (II. kísérlet) alapú takarmánykeverékek etetésekor, a laktáció csúcsán. A beállított két kísérletet a laktáció azonos fázisában lévő, hibrid kocákkal végeztük el.
Az I. kísérletben etetett takarmányok anorganikus foszfor kiegészítést nem tartalmaztak, Pössz-tartalmuk 3,6 g/kg volt, emészthető P-tartalmuk pedig 1,5 g/kg. Az A-kezelésben az alapdiéta fitáz-kiegészítés nélkül készült. A további kezelésekben az alapdiétát 125 PPU/kg (B-kezelés), 250 PPU/kg (C-kezelés), illetve 500 PPU/kg (D-kezelés) mennyiségben TRR által termelt fitáz enzimmel egészítettük ki.
A II. kísérlet kísérleti takarmányai az azonos számított emészthető P-tartalom (1,5 g/kg) biztosítása érdekében 3,5 g/kg anorganikus foszfor-kiegészítést tartalmaztak, ezért Pössz-tartalmuk 4,3 g/kg volt. Az A-kezelésben az alapdiéta fitáz-kiegészítés nélkül került bekeverésre. A B- és C-kezelésekben az alapdiétát 250 PPU/kg (B-kezelés) és 500 PPU/kg (C-kezelés) mennyiségben ugyancsak TRR által termelt fitázzal egészítettük ki.
A kalászos-gabona-szójadara alapú diéták etetése mellett végzett vizsgálatok eredményei alapján megállapítható, hogy az A-kezelés takarmányait fogyasztó állatok takarmányfelvétele szignifikánsan (P≤0,05) elmaradt a fitázzal kiegészített takarmányt fogyasztó társaik takarmányfelvételétől. Az A-kezelésben mért kis P-emészthetőséget a legkisebb fitázdózis (125 PPU/kg) már szignifikánsan javítja (P≤0,05). A fitáz dózis növelése (250 PPU/kg és 500 PPU/kg) további P-emészthetőség javulással járt együtt (P≤0,05). A Ca emészthetősége már a legkisebb fitázdózis (125 PPU/kg) hatására szignifikánsan megnőtt (P≤0,05). A további fitázdózisok (250 és 500 PPU/kg) nem jártak együtt a diéták Ca-emészthetőségének javulásával (P≥0,05). A vizsgált fitázdózisok alapján a P-emészthetőség maximuma nem állapítható meg.
A kukorica-szójadara alapú diétákkal végzett vizsgálatok eredményei alapján megállapítható, hogy az eltérő fitázaktivitás a kocák takarmányfelvételét nem befolyásolta (P≥0,05). Az alapdiétához kevert 250 PPU/kg fitáz szignifikáns foszfor- és kalcium-emészthetőség javulást eredményezett (P≥0,05), az ennél nagyobb fitázdózis (500 PPU/kg) nem járt együtt a sem a foszfor, sem a kalcium emészthetőségének további növekedésével (P≥0,05).



